Andebølle: Der skete torsdag ved ottetiden et uheld på E20 mellem afkørsel 55, Aarup, og afkørsel 54, Vissenbjerg. Uheldet skete ifølge Vejdirektoratet kort før Vissenbjerg-afkørslen i det østgående spor, dvs. i retning mod Odense. Vejhjælp kørte til stedet, og Fyns Politi oplyste kort efter på Twitter, at ingen personer var kommet til skade.

Trafikken har hele tiden kunnet passere uheldsstedet, men frem til klokken 9.18 kun i en vognbane, og det skabte siden uheldet kø frem mod Vissenbjerg-afkørslen. Ifølge Vejdirektoratets trafikkort var der kort før klokken ni tæt trafik og køkørsel over en cirka 10 kilometer lang strækning før uheldsstedet. Trafikanter i retning mod Odense måtte ifølge Vejdirektoratet forvente op til 30 minutters ekstra rejsetid. Kort før klokken 10 fremgik det af Vejdirektoratets kameraer på strækningen, at trafikken atter gled uden køkørsel.

Uheldet skete kort tid efter, et andet uheld skabte længere kø på motorvejen frem mod Vissenbjerg-afkørslen.

Tidligere torsdag morgen blev motorvejen delvist spærret ved Vissenbjerg-afkørslen. Det skyldtes ifølge Fyns Politi, at der var tabt noget jord på vejbanen. Jorden var ved sekstiden ved at blive fjernet, men oprydningen gjorde det nødvendigt at spærre sporet i retning mod Odense kort efter frakørslen og lige før tilkørslen til motorvejen. Det fremgik af Vejdirektoratets kamera på stedet, at trafikken i det østgående spor blev ledt af motorvejen ved Vissenbjerg og umiddelbart derefter ned på motorvejen igen.

Det gav ved sekstiden en mindre kødannelse i retning mod Odense, oplyste Vejdirektoratet. Ved syvtiden var oprydningen færdig, og trafikken kunne igen passere motorvejen uden at skulle køre af og på ved Vissenbjerg. Der var dog ifølge Vejdirektoratet stadig en kø forud for Vissenbjerg, som skulle afvikles.